Калі наш абоз і лазарэт прыйшлі ў Белы Пераезд, штаб нашай брыгады быў таксама там. Фашысты прыціскалі нас да пінскіх балот. Тым часам кіламетраў за 100 ад нас быў калідор, па якім партызаны на конях адпраўлялі хлеб за лінію фронту. І не толькі хлеб. Штаб нашай брыгады вырашыў накіраваць групу партызан за лінію фронту і з імі нас, выхаванцаў. Прайшлі ўжо вялікую адлегласць, калі паведамілі, што калідор, да якога мы спяшаліся, немцы закрылі. Нам з групай партызан давялося вярнуцца назад у брыгаду. Мы засталіся пры лазарэце.